b'\n_START_ARTICLE_\nJ\xc3\xa1nos K\xc5\x91r\xc3\xb6ssy\n_START_SECTION_\nActivitate\n_START_PARAGRAPH_\nPrimul s\xc4\x83u profesor a fost pianistul \xc8\x99i dirijorul Teodor Cosma, despre care a spus: \xe2\x80\x9e[lui] \xc3\xaei datorez totul, el este pentru mine \xc3\xaenceputul, iar \xc3\xaenceputul este totul, restul vine de la sine\xe2\x80\x9d._NEWLINE_K\xc5\x91r\xc3\xb6ssy a fost primul om de jazz din Rom\xc3\xa2nia care a \xc3\xaembinat limbajului tipic al genului cu elemente din folclorul muzical autohton; aceast\xc4\x83 tendin\xc8\x9b\xc4\x83 a muzicii de jazz se nume\xc8\x99te ethno jazz. \xc3\x8en acest sens, pianistul a explicat c\xc4\x83, de-a lungul carierei sale, \xe2\x80\x9e70\xe2\x80\x9375% m-am bazat pe folclorul rom\xc3\xa2nesc pentru muzica de jazz\xe2\x80\x9d. Tot el este cel care introduce subgenul free \xc3\xaen Rom\xc3\xa2nia. Realizeaz\xc4\x83 un aranjament jazzistic la Rapsodia rom\xc3\xa2n\xc4\x83 nr. 1 a compozitorului cona\xc8\x9bional George Enescu \xc8\x99i numeroase alte prelucr\xc4\x83ri._NEWLINE_Formeaz\xc4\x83 \xc3\xaen \xc8\x9bar\xc4\x83 ansamblul de jazz Jancsi K\xc5\x91r\xc3\xb6ssy Trio (K\xc5\x91r\xc3\xb6ssy \xe2\x80\x93 pian, Johnny R\xc4\x83ducanu \xe2\x80\x93 contrabas, Bob Iosifescu \xe2\x80\x93 baterie). De-a lungul anilor 1960, s-a bucurat de o larg\xc4\x83 apreciere \xc3\xaen \xc8\x9b\xc4\x83ri ale Blocului estic, mai ales \xc3\xaen Ungaria, Cehoslovacia \xc8\x99i Polonia._NEWLINE_\xc3\x8en 1969 se stabile\xc8\x99te \xc3\xaen Statele Unite ale Americii, la Atlanta. Drept consecin\xc8\x9b\xc4\x83, \xc3\xaen Rom\xc3\xa2nia comunist\xc4\x83, numele muzicianului a fost dat uit\xc4\x83rii (nu figureaz\xc4\x83 \xc3\xaen Dic\xc8\x9bionarul de jazz de Mihai Berindei, din 1976)._NEWLINE_\xc3\x8en decembrie 2006, la \xc3\xaemplinirea v\xc3\xa2rstei de 80 de ani, K\xc5\x91r\xc3\xb6ssy a sus\xc8\x9binut un recital de patru ore la Ateneul Rom\xc3\xa2n din Bucure\xc8\x99ti. Programul, dup\xc4\x83 spusele pianistului, a fost alc\xc4\x83tuit \xc3\xaen felul urm\xc4\x83tor: \xe2\x80\x9eam dorit ca, \xc3\xaen loc s\xc4\x83 vin\xc4\x83 prietenii mei aici \xc8\x99i s\xc4\x83 c\xc3\xa2nte pentru mine, s\xc4\x83 c\xc3\xa2nt eu pentru ei.\xe2\x80\x9d Le-au fost dedicate piese pianistului Dan Mizrahy, actri\xc8\x9bei Stela Popescu, politicianului M\xc4\x83d\xc4\x83lin Voicu (reprezent\xc3\xa2ndu-l pe tat\xc4\x83l s\xc4\x83u, violonistul Ion Voicu) \xc8\x99.a. Pe scen\xc4\x83, \xc3\xaen calitate de interpre\xc8\x9bi \xc3\xaen compania lui K\xc5\x91r\xc3\xb6ssy au fost coregrafa Miriam R\xc4\x83ducanu, violoncelistul Florin Mitrea, flautistul Ion Bogdan \xc8\x98tef\xc4\x83nescu, dar \xc8\x99i forma\xc8\x9bia de acompaniament alc\xc4\x83tuit\xc4\x83 din Alin Constan\xc8\x9biu (clarinet), Ion Baciu jr. (pian), Ramona Horv\xc3\xa1th (claviaturi), Pedro Negrescu (contrabas) \xc8\x99i Vlad Popescu (baterie)._NEWLINE_\xe2\x80\x9eMuzica de jazz trebuie s\xc4\x83 fie vesel\xc4\x83, s\xc4\x83 r\xc4\x83sp\xc3\xa2ndeasc\xc4\x83 bucurie.\xe2\x80\x9d_NEWLINE_\xe2\x80\x94J\xc3\xa1nos K\xc5\x91r\xc3\xb6ssy\n_START_SECTION_\nColabor\xc4\x83ri\n_START_PARAGRAPH_\nA c\xc3\xa2ntat \xc8\x99i \xc3\xaenregistrat \xc3\xaen \xc8\x9bar\xc4\x83 sau peste hotare al\xc4\x83turi de interpre\xc8\x9bii rom\xc3\xa2ni: Ramona Horv\xc3\xa1th (pian), Nicolas Simion (saxofon \xc8\x99i clarinet), Johnny R\xc4\x83ducanu (contrabas), Bob Iosifescu (baterie) \xc8\x99i al\xc8\x9bii._NEWLINE_K\xc5\x91r\xc3\xb6ssy a evoluat \xc8\x99i efectuat \xc3\xaenregistr\xc4\x83ri al\xc4\x83turi de nume mari de jazz din Statele Unite ale Americii, precum Woody Herman \xc8\x99i Phil Woods (saxofon \xc8\x99i clarinet), Zoot Sims \xc8\x99i Lee Konitz (saxofon), Milt Jackson (vibrafon), Percy Heath \xc8\x99i Ray Brown (contrabas). A mai colaborat cu: James Singleton (contrabas), Connie Kay (baterie) \xc8\x99i mul\xc8\x9bi al\xc8\x9bii.\n_START_SECTION_\nCritic\xc4\x83\n_START_PARAGRAPH_\nJazzologul Willis Connover \xc3\xael consider\xc4\x83 pe K\xc5\x91r\xc3\xb6ssy \xe2\x80\x9ecel mai autentic pianist de jazz european\xe2\x80\x9d. Site-ul AllAboutJazz.com remarc\xc4\x83: \xe2\x80\x9ep\xc3\xa2n\xc4\x83 \xc3\xaen ziua de ast\xc4\x83zi, (K\xc5\x91r\xc3\xb6ssy \xe2\x80\x93 n.n.) este considerat de departe cel mai valoros muzician de jazz din Rom\xc3\xa2nia\xe2\x80\x9d. Interpretarea lui K\xc5\x91r\xc3\xb6ssy dispune de un tu\xc8\x99eu expresiv \xc8\x99i de un sim\xc8\x9b ritmic bine dezvoltat.\n_START_SECTION_\nDiscografie (par\xc8\x9bial)\n_START_PARAGRAPH_\nDiscurile sunt notate astfel: S \xe2\x80\x93 \xc3\xaenregistrare \xc3\xaen studio; L \xe2\x80\x93 \xc3\xaenregistrare din concert; C \xe2\x80\x93 compila\xc8\x9bie.'